input: VYKONÁVACIE NARIADENIE KOMISIE (EÚ) č. 578/2013
  zo 17. júna 2013,
  ktorým sa pozastavuje dovoz exemplárov určitých druhov voľne žijúcich živočíchov a rastlín do Únie
  EURÓPSKA KOMISIA,
  so zreteľom na Zmluvu o fungovaní Európskej únie,
  so zreteľom na nariadenie Rady (ES) č. 338/97 z 9. decembra 1996 o ochrane druhov voľne žijúcich živočíchov a rastlín reguláciou obchodu s nimi (1), a najmä na jeho článok 4 ods. 6,
  keďže:
  (1)
  V článku 4 ods. 6 nariadenia (ES) č. 338/97 sa stanovuje, že Komisia môže stanoviť obmedzenia na dovoz určitých druhov do Únie v súlade s podmienkami ustanovenými v písmenách a) až d) uvedeného článku. Okrem toho boli v článku 71 nariadenia Komisie (ES) č. 865/2006 zo 4. mája 2006, ktorým sa stanovujú podrobné pravidlá týkajúce sa vykonávania nariadenia Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi (2), stanovené opatrenia na vykonávanie takýchto obmedzení.
  (2)
  Zoznam druhov, ktorých dovoz do Únie bol pozastavený, bol naposledy uvedený v nariadení Komisie (EÚ) č. 757/2012 z 20. augusta 2012, ktorým sa pozastavuje dovoz exemplárov určitých druhov voľne žijúcich živočíchov a rastlín do Únie (3).
  (3)
  Na základe najnovších informácií dospela Vedecká preskúmavacia skupina k názoru, že stav ochrany ďalších určitých druhov uvedených v prílohách A a B k nariadeniu (ES) č. 338/97 bude vážne ohrozený, ak nedôjde k pozastaveniu ich dovozu do Únie z určitých krajín pôvodu. Preto by sa mal pozastaviť dovoz aj týchto druhov:
  Hippopotamus amphibius z Kamerunu a Mozambiku;
  Cercopithecus dryas z Konžskej demokratickej republiky;
  Stephanoaetus coronatus a Torgos tracheliotus z Tanzánie;
  Balearica pavonina zo Sudánu;
  Chamaeleo africanus z Nigeru;
  Heosemys annandalii a Heosemys grandis z Laosu;
  Mantella pulchra z Madagaskaru;
  Tridacna crocea, Tridacna maxima a Tridacna squamosa z Kambodže;
  Nardostachys grandiflora z Nepálu.
  (4)
  Vedecká preskúmavacia skupina takisto dospela k záveru, že na základe najnovších dostupných informácií už nie je potrebné, aby bol pozastavený dovoz týchto druhov do Únie:
  Canis lupus z Kirgizska;
  Ateles geoffroyi a Brachypelma albopilosum z Nikaraguy;
  Calumma brevicorne, Calumma gastrotaenia, Calumma nasutum, Calumma parsonii, Furcifer antimena, Furcifer campani a Furcifer minor z Madagaskaru;
  Cuora amboinensis, Cuora galbinifrons, Cycadaceae spp., Christensonia vietnamica, Stangeriaceae spp. a Zamiaceae spp. z Vietnamu;
  Rauvolfia serpentina z Myanmaru;
  Pterocarpus santalinus z Indie.
  (5)
  Všetky krajiny pôvodu druhov, ktoré podliehajú novým obmedzeniam na dovoz do Únie, boli požiadané o vyjadrenie.
  (6)
  Zoznam druhov, ktorých dovoz do Únie sa pozastavuje, by sa mal preto zmeniť a doplniť a nariadenie (EÚ) č. 757/2012 by sa z dôvodu prehľadnosti malo nahradiť.
  (7)
  Prebehli konzultácie s Vedeckou preskúmavacou skupinou zriadenou podľa článku 17 nariadenia (ES) č. 338/97.
  (8)
  Opatrenia stanovené v tomto nariadení sú v súlade so stanoviskom Výboru pre obchod s voľne žijúcimi živočíchmi a rastlinami zriadeným podľa článku 18 nariadenia (ES) č. 338/97,
  PRIJALA TOTO NARIADENIE:
  Článok 1
  Dovoz exemplárov druhov voľne žijúcich živočíchov a rastlín uvedených v prílohe k tomuto nariadeniu do Únie sa pozastavuje.
  Článok 2
  Vykonávanie nariadenia (EÚ) č. 757/2012 sa zrušuje.
  Odkazy na zrušené nariadenie sa považujú za odkazy na toto nariadenie.
  Článok 3
  Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
  Toto nariadenie je záväzné v celom rozsahu a priamo uplatniteľné vo všetkých členských štátoch.
  V Bruseli 17. júna 2013